Document ID: 32004R1803

KOMISIJAS REGULA (EK) Nr. 1803/2004
(2004. gada 15. oktobris),
ar kuru groza Regulu (EK) Nr. 94/2002, ar ko paredz sīki izstrādātus noteikumus par to, kā piemērot Padomes Regulu (EK) Nr. 2826/2000 par informācijas un veicināšanas pasākumiem attiecībā uz lauksaimniecības produktiem iekšējā tirgū
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 19. decembra Regulu (EK) Nr. 2826/2000 par informācijas un veicināšanas pasākumiem attiecībā uz lauksaimniecības produktiem iekšējā tirgū (1), un jo īpaši tās 12. pantu,
tā kā:
(1)
Pieredze rāda, ka jāuzlabo informācijas un veicināšanas pasākumu ieviešana iekšējā tirgū saskaņā ar Komisijas Regulu (EK) Nr. 94/2002 (2).
(2)
Regulas (EK) Nr. 94/2002 II pielikumā uzskaitītas dalībvalstu atbildīgās iestādes šīs regulas ieviešanai. Jānodrošina dalībvalstu iecelto(-ās) atbildīgo(-ās) iestāžu(-des) un ar tām(to) saistītās kontaktinformācijas ērtāks uzskaitījuma veids, lai šo informāciju varētu iekļaut sarakstā, kuru regulāri atjauninās un kurš internetā būs pieejams visiem interesentiem.
(3)
Lai novērtētu un salīdzinātu informācijas un veicināšanas programmu pieteikumus, šie pieteikumi visās dalībvalstīs jāiesniedz vienotā formā.
(4)
Lai izvairītos no dubulta finansēšanas riska, informācijas un veicināšanas pasākumi, kurus atbalsta saskaņā ar Padomes 1999. gada 17. maija Regulu (EK) Nr. 1257/1999 par Eiropas Lauksaimniecības virzības un garantiju fonda (ELVGF) atbalstu lauku attīstībai un dažu regulu grozīšanu un atcelšanu (3), nav tiesīgi saņemt atbalstu saskaņā ar Regulu (EK) Nr. 2826/2000.
(5)
Pieredze rāda, ka dalībvalstīm noteiktie termiņi līgumu noslēgšanai ar izraudzītajām nozares un starpnozaru organizācijām ir pārāk īsi, it īpaši, ja iesaistītas vairākas šādas organizācijas vairākās dalībvalstīs. Tāpēc šie termiņi ir jāpagarina.
(6)
Tipveida līgumu izmantošana nodrošina, ka visās dalībvalstīs izraudzītās programmas tiek īstenotas ar vienādiem noteikumiem. Tomēr vajadzības gadījumā dalībvalstis drīkst mainīt dažus līguma noteikumus, lai ievērotu dalībvalsts tiesību normas.
(7)
Jāprecizē, ka par programmām, kas tiek realizētas vairāku gadu garumā, katra gada beigās jāiesniedz iekšējā novērtējuma ziņojums, tas jādara pat tādos gadījumos, ja netiek iesniegts maksājuma pieteikums.
(8)
Pieredze rāda, ka pašreiz spēkā esošā prasība iesniegt dalībvalstu ceturkšņa ziņojumus Komisijai četrreiz gadā ir pārāk apgrūtinoša. Dalībvalstīm būtu jāiesniedz šādi ziņojumi tikai divreiz gadā.
(9)
Procentu likme, kas jāmaksā saņēmējam par nepamatotu maksājumu, jāpielīdzina procentu likmei par debitoru parādiem, kas nav atmaksāti termiņā; šī likme ir noteikta ar 86. pantu Komisijas 2002. gada 23. decembra Regulā (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4).
(10)
Ir attiecīgi jāgroza Regula (EK) Nr. 94/2002.
(11)
Šajā regulā paredzētie pasākumi ir saskaņā ar atzinumu, ko apvienotajā sanāksmē sniegušas pārvaldības komitejas lauksaimniecības produktu reklāmas jautājumos,
IR PIEŅĒMUSI ŠO REGULU.
1. pants
Regulu (EK) Nr. 94/2002 groza šādi:
1)
Svītro 3. panta otro daļu.
2)
Iekļauj šādu 3.a pantu:
“3.a pants
Dalībvalstis ieceļ atbildīgo iestādi vai iestādes Regulas (EK) Nr. 2826/2000 ieviešanai. Tās informē Komisiju par atbildīgās(-o) iestādes(-žu) nosaukumu(-iem) un kontaktinformāciju, kā arī visām izmaiņām šajā informācijā. Komisija attiecīgā veidā dara šo informāciju publiski pieejamu.”
3)
Regulas 5. panta 1. punktam pievieno šādu apakšpunktu:
“Programmas iesniedz Komisijas noteiktā un dalībvalstīm nosūtītā pieteikuma formā.”
4)
Regulas 9. pantam pievieno šādu 3 punktu:
“3. Informācijas un veicināšanas pasākumi, kurus atbalsta saskaņā ar Padomes Regulu (EK) Nr. 1257/1999 (5), nav tiesīgi saņemt atbalstu saskaņā ar Regulu (EK) Nr. 2826/2000.
5)
Regulas 10. panta 1. un 2. punktu aizstāj ar šādiem punktiem:
“1. Tiklīdz ir sagatavots Regulas (EK) Nr. 2826/2000 6. panta 3. punkta trešajā daļā minētais galīgais saraksts ar dalībvalstu izvēlētajām programmām, dalībvalstis informē katru attiecīgo organizāciju par to, vai viņu pieteikumi ir vai nav apstiprināti. Dalībvalstis slēdz līgumus ar izvēlētajām organizācijām 60 kalendāra dienu laikā pēc Komisijas lēmuma paziņojuma. Ja vairākas nozaru vai starpnozaru organizācijas, kas atrodas dažādās dalībvalstīs, iesniedz kopīgu programmu, līgumus noslēdz 90 kalendāra dienu laikā. Pēc minētā termiņa beigām līgumus var slēgt tikai ar Komisijas īpašu atļauju.
2. Dalībvalstis izmanto Komisijas piedāvātos tipveida līgumus. Vajadzības gadījumā dalībvalstis var mainīt dažus līguma noteikumus, lai ievērotu dalībvalsts tiesību aktus, neierobežojot Kopienu tiesības.”
6)
Regulas 12. pantu groza šādi:
a)
2. punktam pievieno šādu 2.a punktu:
“2.a Programmām, kas tiek realizētas vairāku gadu garumā, katra gada beigās jāiesniedz iekšējā novērtējuma ziņojums, kurš minēts 2. punkta c) apakšpunktā, tāds ziņojums jāiesniedz arī tad, ja nav iesniegts atlikuma atmaksas pieteikums.”
;
b)
7. punktu aizstāj ar šādu:
“7. Dalībvalstis 60 kalendāra dienu laikā nosūta Komisijai 2. punkta a) un b) apakšpunktā noteiktos pārskatu kopsavilkumus un 2. punkta c) apakšpunktā noteikto iekšējā novērtējuma ziņojumu.
Tās divreiz gadā Komisijai nosūta iekšējos ceturkšņa ziņojumus, kas saskaņā ar 1. punktu nepieciešami starpposmu maksājumu veikšanai: pirmo un otro ceturkšņa ziņojumu iesniedz 60 kalendāro dienu laikā pēc otrā ceturkšņa ziņojuma saņemšanas, trešo un ceturto ceturkšņa ziņojumu iesniedz kopā ar pārskatu kopsavilkumiem un ziņojumu, kas minēts šā punkta pirmajā apakšpunktā.”
7)
Ar šādu tekstu aizstāj 14. panta 1. punkta otro daļu:
“Piemēro procentu pamatlikmi, ko Eiropas Centrālā banka piemēro finanšu operācijām euro valūtā saskaņā ar publikācijām Eiropas Savienības Oficiālā Vēstneša C sērijā, šo likmi piemēro, sākot no maksājuma termiņa mēneša pirmās kalendārās dienas, pieskaitot trīs ar pusi procentu punktus.”
8)
Svītro II pielikumu.
2. pants
Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī.
1. panta 3. punktu attiecībā uz Komisijai iesniegtajiem programmu pieteikumiem piemēro no 2005. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 15. oktobrī

Labels: 3
15
6